ΑΠΟΦΑΣΗ ΤΗΣ ΕΠΙΤΡΟΠΗΣ της 15ης Μαρτίου 1993 για τον καθορισμό ορισμένων μεταβατικών μέτρων όσον αφορά την πιστοποίηση των προϊόντων αλιείας προέλευσης τρίτων χωρών, με σκοπό να διευκολυνθεί η μετάβαση στο καθεστώς το οποίο προβλέπεται στην οδηγία 91/493/ΕΟΚ του Συμβουλίου

(93/185/ΕΟΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 91/493/ΕΟΚ του Συμβουλίου της 22ας Ιουλίου 1991 για τον καθορισμό των υγειονομικών κανόνων που διέπουν την παραγωγή και τη διάθεση στην αγορά των προϊόντων της αλιείας (1), και ιδίως το άρθρο 16,

Εκτιμώντας:

ότι, σύμφωνα με το άρθρο 11 παράγραφος 4 στοιχείο α) της οδηγίας 91/493/ΕΟΚ, οι συνθήκες εισαγωγής των προϊόντων της αλιείας πρέπει να περιλαμβάνουν μια υγειονομική πιστοποίηση, της οποίας οι λεπτομέρειες πρέπει να αποφασισθούν για κάθε τρίτη χώρα ή ομάδα τρίτων χωρών μετά από επιτόπου έλεγχο των εμπειρογνωμόνων της Επιτροπής και των κρατών μελών-

ότι οι κτηνιατρικοί έλεγχοι των προϊόντων της αλιείας τα οποία εισάγονται, πρέπει να πραγματοποιούνται σύμφωνα με την οδηγία 90/675/ΕΟΚ του Συμβουλίου της 10ης Δεκεμβρίου 1990 για τον καθορισμό των γενικών αρχών σχετικά με τη διοργάνωση των κτηνιατρικών ελέγχων για τα προϊόντα προέλευσης τρίτων χωρών, τα οποία εισάγονται στην Κοινότητα (2), όπως τροποποιήθηκε τελευταία από την απόφαση 92/438/ΕΟΚ (3)-

ότι, εν αναμονή της έγκρισης των λεπτομερειών εφαρμογής που αφορούν τις συνθήκες εισαγωγής πρέπει, για να μην διακοπούν τα μεταξύ των τρίτων χωρών και των κρατών μελών υφιστάμενα εμπορικά ρεύματα, να οριστεί ένα ενιαίο υπόδειγμα υγειονομικού πιστοποιητικού το οποίο θα πρέπει να συνοδεύει τα προϊόντα της αλιείας που εισάγονται στο έδαφος της Κοινότητας προερχόμενα από τρίτες χώρες-

ότι, λόγω του ειδικού καταστατικού τους, πρέπει να μην απαιτείται το υγειονομικό πιστοποιητικό που αναφέρεται ανωτέρω για τα προϊόντα αλιείας που καθορίζονται στο άρθρο 10 δεύτερο εδάφιο της οδηγίας 91/413/ΕΟΚ-

ότι πρέπει να προβλεφθεί μια προθεσμία για την προσαρμογή στο νέο καθεστώς- ότι τα μεταβατικά μέτρα που προβλέπονται στην παρούσα απόφαση είναι αναγκαία, τόσο λόγω της εμβέλειας τους όσο και λόγω της διάρκειάς τους, για να διευκολυνθεί αυτή η προσαρμογή-

ότι, σύμφωνα με το άρθρο 10 της οδηγίας 91/493/ΕΟΚ, πρέπει να προβλεφθεί ότι το προσωρινό υγειονομικό πιστοποιητικό πρέπει να πιστοποιεί ότι οι συνθήκες παραγωγής, εναποθήκευσης και μεταφοράς των προϊόντων της αλιείας τα οποία προορίζονται για την Κοινότητα, είναι τουλάχιστον ισοδύναμες με αυτές που ορίζονται στην οδηγία 91/493/ΕΟΚ-

ότι τα μέτρα που προβλέπονται στον παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Οι παρτίδες προϊόντων της αλιείας που εισάγονται στα εδάφη τα οποία ορίζονται στο παράρτημα Ι της οδηγίας 90/675/ΕΟΚ, πρέπει να συνοδεύονται από το υγειονομικό πιστοποιητικό του οποίου το υπόδειγμα επισυνάπτεται υπό μορφή παραρτήματος.

2. Εντούτοις, η απαίτηση αυτή δεν ισχύει:

- για τα προϊόντα της αλιείας προέλευσης μιας τρίτης χώρας για την οποία οι ιδιαίτεροι όροι εισαγωγής έχουν ορισθεί σύμφωνα με το άρθρο 11 παράγραφος 1 της οδηγίας 91/493/ΕΟΚ,

- για τα προϊόνα της αλιείας που αναφέρονται στο άρθρο 10 δεύτερο εδάφιο της οδηγίας 91/493/ΕΟΚ.

Άρθρο 2

Το υγειονομικό πιστοποιητικό που αναφέρεται στο άρθρο 1 πρέπει να περιλαμβάνει ένα μόνο φύλλο και πρέπει να συντάσσεται σε μία από τις επίσημες γλώσσες της χώρας εισαγωγής στην Κοινότητα και, ενδεχομένως, σε μία από τις γλώσσες της χώρας προορισμού.

Άρθρο 3

Η παρούσα απόφαση εφαρμόζεται από την 1η Ιουλίου 1993 μέχρι τις 31 Δεκεμβρίου 1994.

Άρθρο 4

Η παρούσα απόφαση απευθύνεται στα κράτη μέλη.

Βρυξέλλες, 15 Μαρτίου 1993.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 268 της 24. 9. 1991, σ. 15.

(2) ΕΕ αριθ. L 373 της 31. 12. 1990, σ. 1.

(3) ΕΕ αριθ. L 243 της 25. 8. 1992, σ. 27.

ΠΑΡΑΡΤΗΜΑ

ΥΠΟΔΕΙΓΜΑ ΥΓΕΙΟΝΟΜΙΚΟΥ ΠΙΣΤΟΠΟΙΗΤΙΚΟΥ σχετικά με τα προϊόντα αλιείας τα οποία προορίζονται για την Ευρωπαϊκή Οικονομική Κοινότητα

Χώρα αποστολής:

Αρμόδια αρχή (1):

Υπηρεσία ελέγχου (1):

Αριθμός αναφοράς του υγειονομικού πιστοποιητικού:

Ι. Αναγνώριση των προϊόντων της αλιείας

Περιγραφή του προϊόντος:

- είδος (επιστημονική ονομασία):

- κατάσταση (2) ή φύση της κατεργασίας:

Φύση της συσκευασίας:

Αριθμός των μονάδων συσκευασίας:

Καθαρό βάρος:

Απαιτούμενη θερμοκρασία εναποθήκευσης και μεταφοράς:

ΙΙ. Προέλευση των προϊόντων της αλιείας

Διεύθυνση(-εις) και ο αριθμός(-οί) της (των) από την αρμόδια αρχή εγκεκριμένης(-ων) επιχείρησης(-εων) προετοιμασίας ή μεταποίησης για εξαγωγή:

ΙΙΙ. Προορισμός των προϊόντων της αλιείας

Τα προϊόντα αλιείας αποστέλλονται

από

(τόπος αποστολής)

προς

(χώρα και τόπος προορισμού)

με το ακόλουθο μεταφορικό μέσο:

Όνομα και διεύθυνση του αποστολέως:

Όνομα του παραλήπτη και διεύθυνση του τόπου προορισμού:

IV. Υγειονομική βεβαίωση

Ο υπογεγραμμένος επίσημος ελεγκτής βεβαιώνω ότι:

1. τα προϊόντα της αλιείας τα οποία ορίζονται ανωτέρω έχουν υποβληθεί σε χειρισμούς, προετοιμασίες ή μεταποιήσεις, και έχουν αποθηκευθεί και μεταφερθεί, υπό συνθήκες τουλάχιστον ισοδύναμες με αυτές που ορίζονται στην οδηγία 91/493/ΕΟΚ του Συμβουλίου της 22ας Ιουλίου 1991 για τον καθορισμό των υγειονομικών κανόνων που διέπουν την παραγωγή και τη διάθεση στην αγορά των προϊόντων της αλιείας,

2. επιπλέον, όταν πρόκειται για δίθυρα μαλάκια, κατεψυγμένα ή μεταποιημένα, τα μαλάκια αυτά προέρχονται από ζώνες παραγωγής οι οποίες υπόκεινται σε όρους τουλάχιστον ισοδύναμους με αυτούς που ορίζονται στην οδηγία 91/492/ΕΟΚ του Συμβουλίου της 15ης Ιουλίου 1991 για τον καθορισμό των υγειονομικών κανόνων που διέπουν την παραγωγή και τη διάθεση στην αγορά ζωντανών διθύρων μαλακίων.

Έγινε στη ,

(Τόπος)

στις

(Ημερομηνία)

(Υπογραφή του επίσημου ελεγκτή)

(Όνομα με κεφαλαία, διοικητική αρμοδιότητα και επαγγελματική ιδιότητα του υπογράφοντος)

(1) Όνομα και διεύθυνση.

(2) Ζωντανά προορισμένα κατ' ευθείαν για την ανθρώπινη κατανάλωση, παρασκευασμένα, μεταποιημένα κ.τ.λ.